EU ประกาศคว่ำบาตร “เมียนมา” มุ่งเป้าหลัก “MOGE” เหตุเอื้อประโยชน์คณะรัฐประหาร
EU ประกาศคว่ำบาตร “เมียนมา” เล็งเป้าหมายหลักบริษัท MOGE ซึ่งเป็นรัฐวิสาหกิจน้ำมัน-ก๊าซธรรมชาติที่เป็นแหล่งรายได้สำคัญของคณะรัฐประหาร หลังคณะรัฐประหารรุนแรงกับปชช.ทำให้บ.โททาล-เชฟรอน แจงถอนธุรกิจออกจากเมียนมา
22 ก.พ. 2565

ผู้สื่อข่าวรายงานว่า สหภาพยุโรป หรือ EU ประกาศใช้มาตรการคว่ำบาตรครั้งใหม่กับคณะรัฐประหารของเมียนมา โดยเล็งเป้าหมายหลักไปที่บริษัท Myanma Oil and Gas Enterprise (MOGE) ซึ่งเป็นรัฐวิสาหกิจน้ำมันและก๊าซธรรมชาติที่เป็นแหล่งรายได้สำคัญของคณะรัฐประหารเมียนมาในช่วงกว่าหนึ่งปีที่ผ่านมา หลังกองทัพเมียนมาเข้ายึดอำนาจจากรัฐบาลพลเรือนเมื่อเดือนกุมภาพันธ์ 2564 ที่ผ่านมา
โดยคณะกรรมาธิการยุโรป (EC) ระบุว่า มาตรการคว่ำบาตรครั้งใหม่นี้จะใช้กับบุคคล 22 คน รวมถึงรัฐมนตรีและเจ้าหน้าที่ทหารระดับสูงของเมียนมา และยังมีองค์กร 4 แห่ง รวมถึง MOGE ซึ่งเป็นฝ่ายจัดหาทรัพยากรจำนวนมากให้กับคณะรัฐประหาร
ขณะเดียวกันสำนักข่าวบลูมเบิร์ก รายงานว่า ภาคอุตสาหกรรมน้ำมันและก๊าซธรรมชาติของเมียนมาเผชิญกับแรงกดดันอย่างหนักจากนานาชาติในช่วงที่ผ่านมา เนื่องจากภาคอุตสาหกรรมนี้เป็นแหล่งรายได้ที่สำคัญที่สุดของคณะรัฐประหารเมียนมา ทั้งยังเป็นช่องทางแลกเปลี่ยนเงินตราต่างประเทศ เนื่องจากผลิตภัณฑ์น้ำมันทั้งหมดของเมียนมากำหนดราคาเป็นดอลลาร์สหรัฐ
ทั้งนี้ MOGE เป็นฝ่ายบริหารและกำกับดูแลภาคอุตสาหกรรมน้ำมันและก๊าซธรรมชาติ โดยควบคุมการสำรวจแหล่งน้ำมันและการจำหน่ายผลิตภัณฑ์ปิโตรเลียม นอกจากนี้ MOGE ยังเป็นองค์กรที่ออกใบอนุญาตและจัดเก็บภาษีจากบริษัทเอกชนที่ได้ตกลงร่วมผลิตหรือร่วมทุนในอุตสาหกรรมนี้ด้วย 
“MOGE อยู่ภายใต้การควบคุมและเป็นแหล่งรายได้ของกองทัพเมียนมา ซึ่งได้ช่วยให้กองทัพเมียนมากระทำการอันบ่อนทำลายประชาธิปไตยและหลักนิติธรรมในประเทศต่อไปได้” แถลงการณ์ของ EU ระบุ
อนึ่ง การประกาศคว่ำบาตรครั้งนี้เกิดขึ้น หลังจากเมื่อเดือนที่ผ่านมาบริษัทโททาลและบริษัทเชฟรอนประกาศว่าจะถอนธุรกิจออกจากเมียนมา เพื่อเป็นการประท้วงต่อคณะรัฐประหารที่ยังคงใช้ความรุนแรงกับประชาชนเมียนมา